정조 23년
己未五月初五日卯時上御熙政堂藥房入診大臣備局堂上引見入侍時藥房都提調李秉模副提調李集斗左副承旨金祖淳同副承旨沈象奎記事官金啓溫假注書李游夏事變假注書弼聖賚記事官李存秀洪奭周右議政李時秀行上護軍鄭民始行大護軍李邦一戶曹判書趙鎭寬禮曹判書徐龍輔行護軍徐有大申大顯李漢豐行左承旨李書九大司諫申獻朝醫官柳光翼金孝儉李敬培李周憲朴春源李惟鑑玄必采丁希泰吳天根以次進伏訖秉模等曰日間朝晝異候聖體若何上曰一樣矣秉模等曰夜則頗涼寢睡水剌之節何如上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰今番兩次之雨雖未浹洽而稍旱之餘猶勝於不雨矣以畿甸言之漢南則多有未均沾處云農形果何如云耶秉模曰今番雨澤於田穀則甚有所益而若稍過多則亦反有害於牟麥矣漢南則初三日之雨不過霏微而止云而昨今連有雨意矣上曰東風姑未止矣秉模曰東風之連吹卽是將雨之兆而若仍不雨則反有其害矣上曰今年漕船皆能無弊上來誠多幸而嶺南三漕倉稅之運來比前似又差早矣鎭寬曰雖以昨年言之五月旬間始爲上來而今年則皆能趁早裝載無事運泊此誠年來希有之事矣上曰兩次漕運後領運差員有論賞之例乎時秀曰漕船回泊後自本道有狀聞請資之式矣上曰咸悅漕船尙未到泊頗似晩時矣鎭寬曰咸悅屬邑聞以昨年歉荒之故未及準捧而然云矣上曰近來此等事每煩自上提飭莫嚴者筵體而近則日益紊亂誠可駭矣史官進前之時大違格例而承旨亦不察飭乎命書榻敎曰當該實注書事過後拿處秉模曰入侍史官自有定員而一員規外進前承宣未卽察飭當該承旨推考何如上曰依爲之出擧條上曰次對爲之秉模曰頃因沃溝縣監鄭來百上疏本縣還米中一千石代捧租仍作租還便否關問該道矣卽見全羅監司李得臣狀啓則以爲本縣還穀米多租少春種不贍冬糴難辦今此米一千石之準折代捧者仍作租還事甚便宜請令廟堂稟旨分付矣該邑穀簿米多而租少論以種糧則租勝於米依所請仍爲作租之意分付何如上曰依爲之出擧條秉模曰頃因固城縣令韓興裕上疏統營遠道親兵之換以固城布軍近嶺統納之換以沿海上納兩件事道帥臣各具意見狀聞後稟處之意覆啓行會矣卽見慶尙監司申耆所報則枚擧統營及山郡各邑牒呈以爲親兵之散在晉州咸陽等山沿二十一邑者合爲一千六百九十二名而行操則輪回赴期停操則無事閒遊比之布軍爲役最歇故或以私賤充定或以良保兼帶者無邑不然統納防布軍所在處近嶺只是居昌等三邑而防布措備差歇於上納統營程途亦甚便近毋論親兵與統納移此換彼捨歇趨苦雖爲沿民之小益決非山氓之所願爲蘇此邑之舊弊反生彼郡之新瘼者有非一視均惠之道移換一款有難輕議請令廟堂稟處矣山沿軍額之互爲換定觀於外面雖似便好論其事情實難强行捨歇趨苦之際樂赴者少而抑鬱者多邑倅疏陳非無意見營閫狀辭得其大體姑爲仍舊置之何如上曰依爲之出擧條秉模曰此慶尙左水使金爀狀啓也以爲多大鎭二戰船一隻限滿傷退難以駕海改造材木右道封山依例許斫事請令廟堂稟旨分付矣戰船漕通用事姑未稟處而該鎭異於他鎭莫重戰器不可久曠依狀請施行之意分付何如上曰依爲之出擧條秉模曰頃因慶尙左水使金爀狀啓左道封山可用船材之有無及養至幾年則可以爲材與否令帥臣論列狀聞後稟處之意覆啓行會矣卽見該水使狀啓則以爲臣營所管封山二十七處松本擧皆體小僅爲兵船伺候船材至於戰船材木姑無可合處若又退計三十年長養則可爲戰船材而釜山鎭二戰船改造材請令廟堂稟處矣船政每奉通變之敎而未及講定左道封山姑難取材釜山戰船異於他鎭姑依近例右道許斫之意分付何如上曰依爲之出擧條秉模曰卽見水原留守徐有隣所啓則以爲迎華驛之移設亶出於重關防飭馬政之意而各站馬戶幾多移屬京驛馬匹全數下來若於支勅及大小使星之行如前入把聚待京中則裹糧留連爲弊多端實難支當支勅等諸般入把之役倂爲除減只令擧行於沿路站上下來過去公行可以支保而如使迎華驛自京擧行之役一竝移責於五驛則五驛比前苦重五驛增置馬戶與雇立馬匹間講究措處然後迎華有除役之效五驛無偏苦之弊下詢廟堂從長變通爲辭矣迎華驛諸般入把之役及今除減然後果可爲完聚之道五驛偏苦之弊亦不可不念而增置馬戶恐難輕議雇立馬匹亦非設驛之意分付京畿道臣迎華驛則沿路站上下來過去公行外無論支勅及大小使星在前入把之役一一除減五驛則就見今應行之役各處立待與應把之數量宜除減必以相當於迎華驛除減之數爲期凡係侵漁之竇亦爲一切嚴防仍成節目報來以爲自本司別單啓下之地何如上曰依爲之出擧條秉模曰卽見濟州牧使曺命楫報本司辭緣則以爲本營各庫反利木三十同雖已推移換穀此是公私補用之物如無給代之資則薄邑殘況恐難成樣以其還分耗條中折米限百石除給爲辭矣所謂反利木旣是公私需用之資而今旣作穀則百石耗條之請得事勢似然依所報施行之意分付何如上曰依爲之出擧條秉模曰頃因京畿監司李在學所啓南漢餉租之在於道內各邑者當作錢以送於南漢而趁今發賣其勢末由姑令依前半分待捧糴後作錢爲辭而批旨內以穀屬之某衙門半分使之給其代事令廟堂指一草記事命下矣以嶺南北漕錢一萬五千六百兩劃送南漢以準餉租一萬三千石元貿之價則可以有裕而北漕錢非當年內沒數準捧者有難遲待先以賑廳錢一萬五千六百兩劃給南漢其代則以北漕錢所捧者限一萬五千六百兩定以四年隨所捧充報賑廳所貸之意分付嶺南道臣及廣州留守以爲往復與受之地同租一萬三千石屬之華城屬邑半分半留年年糶糴事亦爲分付於京畿監司華城留守處何如上曰依爲之出擧條秉模曰頃因泗川民人呼訴漕稅錢限年收捧之意筵稟行會矣卽見慶尙監司申耆報本司辭緣則枚擧晉州等四邑所報以爲晉州北漕船稅錢三千七百五兩零昆陽三千四百八十四兩零固城六千三百九十八兩零泗川四千四百四十二兩零漕錢之最初創出年條未詳而十二隻船稅之各捧十二兩歲取十二邊者除却用下尙餘一萬八千三十二兩零此外三千二百八十四兩零壬子年分送金海河東南海熊川鎭海等五邑二千兩戊午年分送金海河東南海熊川鎭海巨濟等六邑倭館監董所許貸一萬八百兩封不動錢六百兩統而計之則合爲三萬四千七百十六兩零各該四邑每歲以本錢一千兩定數而利條只就當年應捧條以二百兩一時出秩捧入以至畢捧之年而準此例柂行則其所收殺多或至於六七年少可了於三四年每歲已捧之錢竝與新稅錢封置官庫從便作穀則不出十年錢弊可祛造船上下之數以穀代錢從市直折定出給以準錢下時式例監董所許貸錢待其還報準此例擧行而金海等邑分送錢一體作穀恐似得宜爲辭矣今此每歲一千兩竝與利條當年捧入似爲便當至於造船一事近來兵防船新造者皆令可以運穀則日後北運可以通用北漕船名色不必更置姑勿新造待本錢收殺隨邑隨報待本司知委擧行之意分付何如上曰依爲之出擧條秉模曰卽見忠淸監司李泰永報本司辭緣則以爲道內賑邑極其浩多營邑自來凋殘昨年自備租七百石依已例劃給補賑爲辭矣旣劃賑穀之後又請此穀未免謬例而取考各年文報則皆自本司許題故敢此仰達矣上曰依爲之出擧條秉模曰頃因本司草記楚山府還穀以隣近各鎭給代條移劃而如或有不便之端使之報本司後稟處之意行會矣卽見平安監司韓用龜所報則以爲今若自楚山府出給則疲殘鎭卒之受穀於他官也其穀品之不精斛內之不實已無可論而相距之最遠者或爲三百里稍近者亦過百一二十里則往來之際所受之穀猶不能當其所費雖有給代之惠而反被給代之害依前受食於各該主鎭邑爲便而當初四千石移分之請實出於萬不獲已之勢爲辭矣各錢給代事勢如此則不可强行而所謂四千石移分之請槪緣該府官用火稅之減給而取用加分之耗則無論如此如彼自本邑矯救可也罔念當初加分之請本出於該府反欲移疾於內地者不成事理而曲循邑報遽煩狀請未免不審該道臣推考該府旣以加分爲難則就火稅中依舊例變通亦無不可營邑爛商從長釐正更無敢以似此猥屑之請煩聞之意分付何如上曰依爲之出擧條秉模曰守令應旨之章士民農務之書今幾畢到而恩批屢勤奬諭頻繁察邇之德詢蕘之念孰不欽仰而在邑弊則田軍糴爲其綱在農政則曰勤曰早曰水利爲其綱而堤洑申飭在於春後故諸道猶未盡其修築疎鑿之方頃聞楊州幼學安聖鐸之言則二三月貯水效近而少七八月貯水效遠而大其言頗有經驗近見三南道臣狀本則亦或以待秋增修爲言如欲待秋必也先秋而念念在玆然後可以奏功預爲關飭於嶺湖三道勿以春間疏築爲塞責之歸本司摘奸則秋後發送以考一年之勤慢何如上曰依爲之出擧條秉模曰向來諡坐後執義沈奎魯之旣參坐而旋起鬧固已未曉而前修撰朴吉源如欲對章則但當就事論事以明其不罷坐之實狀而已歷擧諡字逐條論辨未免損體之歸沈奎魯則又復盛氣詆斥有若仰質於朝廷者亦豈成說後世諡法雖曰非古原其意則以君父之尊亦未嘗可否其間而一付公議今以同參共議之人公加非毁以至推上於朝則一經諡坐必有一番葛藤寧有如許事體乎臣謂前修撰朴吉源執義沈奎魯竝施罷職之典宜矣上曰依爲之出擧條秉模曰卽見廣州留守徐鼎修狀啓則以爲臣營出鎭後支放不足之由前留守洪檍已爲登聞移貿穀還爲發賣從便區處事判下擧條而設屯非萬全之策作穀無兩便之道城機所城役條關西管餉小米二千石海西管餉小米一千石與兩年耗條六百石及添餉小米一千石船價補縮條八十三石五斗乙卯中旬時管餉錢貸用代關西作穀七百七十六石合爲五千四百五十九石五斗以此仍留糶糴每年取耗則厥數相當於支放不足五百二十石零城機所城役條及管餉所添餉條以畿邑移貿穀換作之錢從便給代而管餉作米與畿穀作錢折價不同故錢邊不足此則自臣營方便措劃計料如是區處則旣無散錢作穀之弊又非冒土設屯之比請令廟堂稟處矣散錢作穀旣多爲弊買土設屯亦係難行而今此所論簡而不煩待移貿穀價錢區劃依狀請施行之意分付何如上曰依爲之出擧條秉模曰頃因昌原府使李尙度上疏批旨內統營都廳穀事不惟說弊亦旣救弊問于道臣許施後狀聞事命下矣卽見統制使任嵂狀啓則以爲臣營以海防重鎭與馬島一水有限煙火相接凡係衣袽之備桑土之謨靡不庸極若將待變緩急需用各有其處故量度其要害乃置五處都廳三處外倉而劃屬募軍如當倉卒轉運之時不煩邑民不用營卒而以此屬取給進上所需公用各種以至軍器舟什許多策應分排都廳逐朔貿用而所謂募軍代以身役從土産受本價隨時貿納密陽倉道內穀物之船運者以其相距之稍間參以定界三浪江上設置倉舍使之捧留自營運來以便轉輸巨濟倉八戰船新造之材取用於此地故設倉置穀糶糴取耗以備造船役價固城倉以營下地方創置賑恤雇馬等穀歲儉而取補賙賑遞易而用備刷價臨急則爲邊城之饋餉平時則爲一營之資用若其句檢之方貿易之節苟非臣營監色則非特公貿之狼狽易致倉儲之虛逋今若竝罷各倉監色付之該邑元餉則布置沿海朝令夕發之意已無可言而江邑之所輸致於中途者使何人監捧湖沿之所轉運於嶺倉者使何邑受置進貢各種軍器諸件舟什凡具營用雜物責之各邑爲弊反甚自營直貿其勢末由各邑都廳倉營監色存罷當否請令廟堂稟旨分付矣統營都廳倉各邑孰不以爲弊而臣則以爲各樣物種及策應皆非可闕者而若罷都廳則勢將使該邑擔當營屬所當之事邑吏替當而果可無弊乎各邑徒見目下如干之流弊莫念來頭無窮之巨瘼恐不如仍舊之爲便以此分付何如上曰依爲之出擧條秉模曰頃因統營狀請移貿不可更爲開路於旣罷之後狀辭置之之意覆奏行會矣卽見統制使任嵂狀啓則以爲臣營凋瘵之源職由於耗穀之漸縮支放之難繼雖在移貿許行之時或値還耗減縮之歲則錢貿米軍作米前後請得合爲六次而逮至甲寅時留米一萬四千石中劃給五千石以其餘數盡分取耗限年充補自備局入啓行會而次次滋益今至一萬二千餘石今以此穀限四千石許令劃付其餘元穀八千石退定年限盡分充補亦如已例甲戌年湖運之停廢因該道釐正使書啓而丁未年統制使趙心泰海南以下依前通運事具由狀請自廟堂覆啓許施而只以四百里爲限海南等六邑入於還寢中通運止於光陽等五邑一是湖沿別無夷險而不令直輸於營倉只使運致於蟾津此實湖沿之捷徑惟此海南諸邑限以四百里內外或行或否殊無意義海南等六邑及所屬各鎭竝令通運實合便宜毋論嶺南湖南沿邑穀簿到底枵然壬子年因帥臣李潤慶狀請山郡所在一倂移換於沿邑而近因監營之換錄山邑之穀又爲九千餘石湖南則通一道九萬餘石穀摠中山邑所儲多至八萬餘石殊非當初設置之本意從今以往倣行近例嶺南之穀盡數換置於沿邊湖南山郡之穀限四萬石換置通運各邑則此乃衙門號名之相換而已元無穀摠損益之可言而每年需用勿犯元穀但取耗條作爲定式永久遵行事請令廟堂稟旨分付矣轉貿米軍作米劃給決不可以曾有已例輒爲許施以致難繼之患海南等六邑竝令通運事當初之旣許旋寢實緣本道事情之難便今難更許至於嶺南穀之盡數換置於沿邊湖南山郡穀之限四萬石換置於通運各邑雖不可一切防塞如數換置勢亦爲難分付兩道道臣如有參量換劃之道則擧其換劃實數登聞而此不足爲支放救弊之道大抵移貿一事若善爲之則竊以爲無甚病民故曾於待罪有司時備陳其不可不許之端而行之八九年又以民弊登徹言旣不效更不敢以此事仰陳捨此一條則飭其作屯之外更無他道依前覆啓分付何如上曰右相之意何如時秀曰最初移貿之前統營支放未聞有不足之患料條漸次增加至於移貿而充數此則前後帥臣之過也旣增之料自朝家不可遽令減削又不可別爲區劃以繼其難繼如此則姑許依前移貿而移貿之際多少爲弊之端嚴飭矯革待設屯所入之足當此數然後移貿一事永爲革罷似好矣上曰依爲之出擧條秉模曰頃因本司啓目古群山僉使還作履歷窠事判付內阿耳鎭稍重體例一款令關西帥臣論理狀聞事命下矣卽見平安兵使李儒敬狀啓則以爲阿耳鎭處在邊門要衝無所附屬而作爲獨鎭以本鎭兵及廣坪堡兵爲緩急專制之權則其設始規模不可與江邊各堡比倫無論守令與府鎭所屬皆以久勤認爲地卑望輕故軍卒推刷之節民訟往復之際其所彈壓終不及履歷時還作履歷然後體例可以稍重而事係變通請令廟堂稟處矣才不係地惟在擇用雖曰履歷擇非其才則反或損於久勤雖是久勤用得其人則何遽讓於履歷而論以大體則履歷猶有擇才之意久勤全乖用人之道履歷之勝於久勤奚但阿耳等鎭之爲然而旣有軍營則不得不用久勤旣有久勤則又多拘於窠窄此所以通變之爲難也雖然如阿耳之鎭設置凡百終難以久勤彈壓依前作履歷窠恐合事宜以此分付何如上曰右相之意何如時秀曰欲使稍重其體貌則久勤果不及於履歷而擇人差送則又不係於履歷與久勤雖是一邊將窠亦屬官制頻數變改臣意則似重難矣秉模曰持難之論亦出於重官制之意頃於古群山僉使還作履歷事粘啓判付有所指敎此亦依其時判付分付該曹何如上曰依爲之出擧條上曰昨日吏判疏批有問于大臣決之之敎矣卿等之意何如秉模曰雖是義起之禮特賜俯循恐有助於孝理之政矣時秀曰重臣陳情旣如此則其在禮使之政宜有從厚之道矣上曰許遞可也出擧條秉模曰臣於李家煥家贈職事竊有區區所懷矣蓋臣之所隱憂永歎者近年以來邪學日益熾盛所謂權日身之類今雖已斃而其鄰里鄕黨之間漸染猶復如前至於湖南亦不無煽動之慮云此蓋不究其本而但治其末以致流弊之如此矣日前下敎臣非不知聖意之所在而臣家自臣先世未嘗爲黨私之論且臣與家煥往日無慍近日無讎豈敢有一毫挾雜之意而近日邪說之害駸駸益廣思之及此心骨俱冷所謂追榮卽立身揚名以顯父母者之事而如家煥旣爲邪學之魁至於廢祭而滅倫則宜其得罪於乃祖乃先乃祖乃先亦豈肯安受其貤贈乎臣意則其追榮亟命勿施宜矣上曰卿言雖如此而予意則有不然者設使家煥眞箇有身犯之迹旣許其自新之後則似不必以此爲罪且其外補湖邑時以賊刑治邪學者其前又有陳疏自明之事則使如此輩人轉相禁諭以此爲贖愆之方其斥邪之效反必有勝於他人矣今乃追論往事如是爲說不幾近於絶來蘇之望乎秉模曰聖敎雖如此而臣則慮無所不到近來所謂一隊中人輩之詿誤專由於家煥而以其稍有文譽之故靡然從之莫不心悅而誠服云矣上曰如是追理反近於揚湯而止沸豈若使正學大明邪說自戢乎大抵從古無所於歸之蹤抱才齎恨壹鬱不伸捨却中行底道理輒多外入於異歧所謂中人之名非上非下進不得爲士夫退不得爲常賤而一名西北所爲之郞署亦無可望考其先世屢代靑靑碧碧而其實無撥身做宦之道此非無所於歸而何平日讀書旣不可爲致澤之用自分落拓無意於實地間或有薄有才藝之人不堪伎倆之所使輒生妄想之心專尙好新之習所與學習者非從事經學之人也以是其說易入滔滔流弊勢所必至昔則敎初學之法敎以大學論孟中庸詩書敎之然後次及史記傍及文章家而反於是者先從左國班馬敎之然後始及經書於是乎血氣未定之時不聞菽粟茶飯之四德五常等說安得不扞格牴牾乎予每對蔡故相謂曰卿等親知者自今先自經書敎初學則凡係義理關頭其所分曉必不讓他故相以爲果然大抵今之時弊無論東西南北彼此同異擔却日用常行之當然事件初不致意於名敎中樂地而平昔下工不在經傳又不在眞實文字只知有明淸詭怪之體以至稗官雜記無不矻矻孜孜所謂明淸以後之文雖欲多數誦讀而決不可爲者於是乎畢竟所得當作何狀小則只是欺人取物駔儈龍斷之術故一轉而不得爲正學再轉三轉而終乃流入於邪大則無父無君爲鬼爲蜮不能保其身而全其家數十年來喬木世臣之無事之家幾希焉言之及此不寒而粟雖似至無味極無意居今之世矯今之弊必先崇奬正學然後異端自可消熄矣予於日前因閱書冊偶見內閣所在形止案則所謂邪學冊子之自玉署外閣搜來燒火者不知爲幾許卷在前則流布雖廣而未聞有漸染之患忽於近日如是肆行者此無他統而言之則士大夫志趣不高而漸至於不實而然也又統而言之則陽衰而陰盛正學微而邪說熾譬如螢爝之於白晝魍魎之於禹鼎現其光而出其形也近俗恥言儒術專趨旁蹊語到經學視作謊譫公堂稠坐所言者淫褻鄙悖之說而稍欲自好而擇言者亦不過以無弊無害之言朝廷之上亦不聞有論學談經之士良可慨然適當右相爰立之初亦欲言及而取人之際必求望實俱優讀書飭躬之人矜式朝著一變弊俗則雖在公堂稠會之中自可無鄙慢狎媟之辭而如家煥者雖反加擢用有何害乎今乃責之以不可謂立揚至奪其已贈之榮誥則非但太涉於迫切亦豈足爲助於闢邪乎秉模曰聖敎縷縷必以崇正學爲先務臣誠欽仰而今日邪學之害譬如大病之人外邪結轖雖蔘附之珍劑力不能及必也彰癉竝行刑法得當然後始有成效之可言矣如家煥者其在聖世宜入於流放之典則榮贈與否初非可論臣之今日所奏外人必無不知之理必將以臣爲挾雜以致多少紛紜而此事誠非細憂則臣之此言實出於苦心所在如不賜允從則雖譴責臣臣不敢辭而如以臣言不爲不可則亟降處分好矣上曰今雖斥一家煥有何益乎大抵予之用家煥而深斥洪樂安者有若好惡之顚倒者然而予豈無涇渭而然哉蓋樂安則伊時事端乃在於欲用故相蔡判府之時而予之欲用故相者亦有所取今番祭文中亦有義三秉一之句而致祭文之至於六十句者蓋亦欲敍其受知奬用之由也如樂安者乃敢於其間爲敲撼之計用意逞私投間惎隙渠敢欲潛圖換局而然乎渠敢挾權貴而爲此等事乎雖如濂洛五賢從祀之請渠敢以挾雜而爲之乎作威作福在予一人則威福豈可下移乎予方嚮用卿等而設或有似此膚受之譖予其可一毫撓動乎予之一副規模惟在於此等處之嚴斥卽予所自信也予豈有私好惡於其間哉此則樂安亦當自知其罪而自其以泮儒庭對時力攻邪學其事則不可謂非畢竟情熊雖甚可惡而當初所執實有可取故至今優容而假借之者以此故也秉模曰伊時則臣在江郊得見其長書而亦疑其有甚麽意思矣然而洪樂安之用不用固無關於此事而樂安與家煥亦不必看作對壘矣上曰若使不知本事之人從外驟觀則以斥邪而反被枳塞之故必將以爲刑政之倒置而反惑於處分之失中矣此亦卿等之所當闡明處也至於家煥則其廢祭云云雖是一世之所喧傳以今薄俗人言亦豈可盡信而近來則邪學大抵何如秉模曰近日則天涯地角亦相湊合實有難言之慮而無一分可以矯救之術矣上曰大抵朝廷之上事事得當然後根本立而元氣實種種邪沴之爲祟者不期退而自退矣卿雖以大病之蔘附爲喩而百病之自祛實係於蔘附之滋益眞元不然則四肢百骸之受其病者豈可每症而各施攻伐之劑乎且以內修外攘言之雖未必專不留意於外攘而其本則必以修內爲先爲今之計莫若退修本根書則以經傳爲主行則以孝悌爲本入則事親出則事君勉勉循循於庸言庸行之間勿爲淆薄之言毋讀奇詭之文以至於食不愧飯寢不愧衾平居而不愧屋漏於世俗所謂無味之言可笑之事着力做去無或一毫放過然後庶可有收效之道矣近觀朝著之上全欠直氣退計數十年前習俗模樣已是判異況可議到於千百年前乎俄亦言之而近來筵體漸皆放倒朝廷如此鄕黨可知邇之事父遠之事君初非二致則其居家之不能謹飭又可知矣雖以外面觀之粲粲衣服便成時樣予嘗謂故相金奉朝賀曰古人以士大夫如市井爲憂而今之士大夫如譯舌云則對曰非但如譯舌乃如倡伎云故相之言固亦有激而發蓋出深惡之意而若使其言不幸有中則豈非士大夫之羞恥事乎卿之所陳予亦不以爲過矣而邪學固所當禁禁之而不得其道則適足爲貽羞之端而已以今紀綱之不立上下之不孚有何禁之之效乎予則曰禁之之道無別般妙法一言以蔽之曰反本而已譬如近來農政之講究人必笑其迂闊而其實則此乃眞箇務本之政也當今急務宜從山林之下窮經修行之士加以禮遇先自隗始則豈無風動丕變之效乎然而矯俗之道亦貴時措之宜不在其位不謀其政爲士者固當如是如或越俎於不當爲之地瀆屑於不當言之事則此亦諸不在六藝之科者矣予自來不喜看雜書如所謂三國志水滸傳等書亦未嘗一番寓目燕閒之所嘗從事者不外乎聖經賢傳而年來漸覺眼昏今春以後愈甚書冊字劃多不分明如政望落點亦費眼力而以眼鏡臨朝恐涉駭瞻故六月親政亦難爲之矣然而經傳上工夫猶不敢自懈凡今日出入近列之人果能宣布對揚以爲一分模楷之方否秉模曰聖敎誠至當矣第臣之所陳似欠忠厚而急於斥邪有不暇顧故相蔡濟恭在時臣嘗勸之使自處以攻邪學之主人雖使故相聞臣今日之言亦必不以爲過矣上曰李益運事亦可駭然此雖曰小異於改贈而貤贈之法至嚴卽亦金石之典是豈一政官所可低仰而設令越例追贈此何異於賊職乎生前壽職之不得爲敦寧都正必待筵稟後許擬新有定式則況榮贈體重者乎秉模曰臣欲以此請罪而旣施問備之罰且方乞養將往遞易可悶故姑不論勘矣上曰向來臺疏中以兩款事俱請譴削則似難終爲晏然矣秉模曰俄卽有次對言之之命故醫官待令而未及請診矣使之入診何如上曰置之可也仍敎曰右相有可奏之事乎時秀曰相臣初拜後必有初筵敷奏雖非古規蓋亦近例今日朝廷亦豈無一二事可言而臣則猥承意外不敢當之命見識茫昧未及思到不敢爲應文塞白之計別無可以敷奏者矣上曰別害一鎭之移屬長津烏梅以西之移屬三水知申新自北關上來以此力言其便否何如秉模曰烏梅之移屬似當有益於三水而於甲山則似不便矣然而疑事毋質古人有言臣則不敢質言矣時秀曰臣亦一聞其說而形便事勢旣未灼知其必然則何敢遽論其可否乎上曰前伯詳陳形便也集斗曰目今別害之民困於受還見在居民不過爲六七戶所以願屬於長津者以其道路之比三水便近而許多宿弊可以自祛故也雖以防守之道言之命令之易通必大有勝於屬之三水之時矣諸議雖曰奪此與彼有害於甲山云而三水與甲山實爲唇齒之勢三水之民若受其弊則亦豈不有害於甲山乎上曰曾經北伯人亦陳所見也民始曰臣於待罪北關時別害一方爲六鎭之最大者其間凋弊雖未知何故至此而三水之必欲移屬別害於長津者蓋以其欲得烏梅故也然而烏梅一坪實爲甲山之所倚賴若失此坪則未必大益於三水而有害於甲山則必矣設使烏梅而屬之三水十二官長坐壓其地亦無生理之可資則三水之民亦何利之有哉今若欲爲三水地則莫如沿江諸鎭中量罷其二三然後庶有一分利益矣秉模曰前此重臣亦嘗持難於此事矣旣難輕議通變今姑置之似好矣上曰依此爲之命大臣就座鎭寬曰會付穀之各道所在者無幾而諸般公下無以劃給則外邑不得不姑爲推移於常賑穀雖其事勢使然而本曹則無穀而應下如例惠廳則按簿而便歸虛錄以此以彼俱無所當豈不爲悶隘之甚乎昨冬沃溝縣監鄭來百疏陳此事自廟堂以依前會減之意覆啓蒙允矣一邑旣許則他邑亦不宜異同且念惠廳之當初防塞固是典守之常道而此則非如他司請得之類恐不必一向相持下詢大臣處之何如上曰大臣之意何如秉模曰事勢之悶隘誠如戶曹判書所奏他衙門請劃之謬例固當嚴防而戶曹穀不足之代不爲着手於常賑而更於何穀乎畢竟會減在所不已則姑且羈縻徒致虛留者少無益於公家依前會減似宜矣時秀曰會付穀之不足其來已久常賑穀名雖不許用實則邑邑取用徒致虛留之弊依前關由該廳隨其用下卽令會減似宜矣上曰惠堂亦陳所見可也民始曰此事難處誠如戶判所奏賑穀日漸虛留事面亦甚苟且而前堂上之疏陳定式大體旣好臣之持難特以此也上曰筵退後與前惠堂往復停當令廟堂草記稟處可也出擧條命臺諫進前獻朝曰玉堂及憲府不備不得爲合啓矣獻朝曰請金甲島爲奴罪人克觀更令王府嚴鞫得情快正王法上曰不允出擧條象奎曰大司諫申獻朝傳啓之際未承下敎而不以具書備陳者有違臺體推考何如上曰依爲之出擧條上曰傳啓只擧末段也獻朝曰請逆賊尙魯亟施孥戮之典上曰不允出擧條獻朝曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌上曰不允出擧條獻朝曰新除授正言李瑞朝時在京畿水原地司憲府掌令姜世綸時在慶州道尙州地掌令李益恢時在京畿仁川地正言尹涵時在楊州地請竝斯速乘馹上來事下諭上曰依啓出擧條獻朝曰臣儱侗譾劣本不合於淸朝耳目之任而及登筵席醜拙畢露院啓陳達之際未承只擧梗槪之敎而徑自擧端至有承宣請推之擧以此情踪不可仍冒於臺次請命遞斥臣職上曰勿辭亦勿退待出擧條獻朝曰臣於李家煥家贈職事有駭惋之忱矣言未畢上曰旣請下諭又已避嫌之後豈可始發新啓乎秉模曰臣之俄者所陳實出於深憂邪說冒犯衆怒而言未蒙允反有貽害之慮至於登諸臺啓則未知爲穩矣象奎曰臺諫傳啓之際如有新啓則當先奏於下諭啓辭之前雖以所懷爲之亦當先爲措語而大司諫申獻朝傳啓旣畢又已避嫌之後欲陳新啓者未免做錯從重推考何如上曰依爲之出擧條上曰諫長可謂不善周旋矣向日雖有違牌勿罷引避勿捧之敎而苟有可以避嫌之事則豈可以勿捧之故而竝與引避而不爲乎若然則違牌之後以有勿罷之下敎而亦將不待傳旨行公乎前日疏批旣無勿辭察職四字則其在臺體宜卽來避而伊日旣不引嫌今日亦不提起只以笏記之誤讀措語者甚做錯矣象奎曰今日次對正言趙秀民以行公臺諫無端不爲入來矣上曰次對若不得爲合啓則長官只當入來傳啓長官不備然後次官之爲長官者始可登筵則雖有行公次臺豈可於諫長登筵之後又復隨入乎仍敎曰承旨亦爲就座注書拿處待今日筵說修納後捧傳旨也仍命退諸臣以次退出